**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 07.09.2023 ora 08.00 – 08.09.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 03.09.2023, ora 08.00**

**RÂURI:**

Debitele au fost în general staționare, exceptând râurile din bazinele: Vişeu, Iza, Tur, Someş, Crişuri, Siret (exceptând bazinul Bârladului) si cursul superior al Prutului unde au fost în scădere .

Debitele se situează la valori sub mediile multianuale lunare, cu coeficienți moduli cuprinși între 30-80 %, mai mari (în jurul și peste normalele lunare) pe râurile din bazinele superioare ale Siretului şi pe unii afluenţi din bazinele superioare ale Bistriţei și Moldovei şi mai mici (sub 30% din normalele lunare) pe râurile din bazinele hidrografice: Bârlad, Tazlău, Jijia, pe unele râuri din bazinele inferioare ale Jiului şi Oltului, din bazinul superior al Argeşului și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare** exceptând râurile din bazinul Siret (exceptând bazinul Bârladului) şi cursul superior al Prutului unde vor fi în scădere.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țar****ă (secțiunea Baziaș) în** **intervalul 07.09 – 08.09.2023** **a fost în creştere, având valoarea de** **5000 m3/s**, peste media multianuală a lunii **septembrie (3800 m3/s).**

În aval de Porţile de Fier debitele au fost în scădere pe sectorul Gruia – Calafat și în creștere pe sectorul Bechet – Tulcea.

**Debitul la intrarea în** **țară (secțiunea Baziaș) va fi în scădere (4900 m3/s).**

În aval de Porțile de Fier debitele vor fi în scădere pe sectorul Gruia – Corabia şi în creştere pe sectorul Tr. Măgurele – Tulcea.

**2.** **Situaţia meteorologică în intervalul 07.09.2023, ora 08.00 – 08.09.2023, ora 08.00**

**În ţara,** vremea s-a menținut caldă în toate regiunile, cu valori termice diurne în general cu 3...5 grade mai ridicate decât mediile multianuale și predominant frumoasă. Cerul a fost variabil, mai mult senin în vestul, nord-vestul și parțial în centrul țării. Vântul a suflat slab și moderat, pe arii restrânse cu ușoare intensificări în Dobrogea și Muntenia, cu viteze de până la 40...45 km/h. Temperaturile maxime s-au încadrat între 22 de grade la Joseni și 32 de grade la Bechet și București-Filaret, iar la ora 06 temperatura aerului avea valori cuprinse între 6 grade la Toplița și Joseni și 23 de grade la Sfântu Gheorghe-Deltă, Sulina și Constanța-Dig. La începutul inervalului s-a semnalat ceață, izolat în depresiuni.

*Observații – a fost emisă 1 atenționare cod galben pentru fenomene meteorologice periculoase imediate.*

**La Bucureşti,** vremea s-a menținut caldă și predominant frumoasă. Cerul a fost variabil, iar vântul a suflat slab și moderat. Temperatura maximă a fost de 29 de grade la Afumați, 31 de grade la Băneasa și 32 de grade la Filaret, iar la ora 06 se înregistrau 17 grade la Afumați, 18 grade la stația meteo Băneasa și 19 grade la Filaret.

**3. Prognoza meteorologică în intervalul 08.09.2023, ora 08.00 – 09.09.2023, ora 08.00**

**În ţara,** vremea va fi în continuare predominant frumoasă. Cerul va fi mai mult senin, exceptând ziua regiunile sudice și sudvestice, iar după-amiaza și cele montane unde va fi variabil. Vântul va sufla în general moderat, pe parcursul zilei în Muntenia și Dobrogea, local cu viteze de până la 45...50 km/h, iar în restul intervalului și al teritoriului va fi slab.

Temperaturile maxime se vor situa peste normalul climatologic în toate regiunile și vor fi cuprinse între 23 de grade în depresiuni și până în jurul a 30 de grade, local în Câmpia de Vest și Câmpia Română, iar cele minime se vor situa între 7 și 18 grade, cu valori mai scăzute în estul Transilvaniei până spre 3...4 grade. Spre sfârșitul intervalului îndeosebi în centrul țării izolat se va forma ceață.

**La Bucureşti,** vremea va fi în continuare frumoasă și caldă. Cerul va fi variabil la începutul zilei și mai mult senin în restul intervalului.

Vântul va sufla în general moderat - ziua și slab - noaptea. Temperatura maximă va fi de 28...30 de grade, iar cea minimă, mai scăzută față de noaptea precedentă, va fi de 10...13 grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 06.09.2023, **la staţia cu indicativul CT-7.**

**3.2. În domeniul solului şi vegetaţiei**

**APM Dâmbovița** informează telefonic în data de 07.09.2023, de izbucnirea unui incendiu pe raza comunei Conțești, județul Dâmbovița pe un teren agricol / viran poziționat între satul Bălteni si localitatea Mavrodin (Răcari). Din estimările ISU Dâmbovița ard cca. 1500 kg de deșeuri, cu degajări mari de fum. Incendiul a fost stins în jurul orei 17.50.

Este în desfășurare o nouă intervenție în satul Bălteni la un incendiu izbucnit în data de 07.09.2023, in jurul orei 22.30. Focul s-a manifestat pe tot parcursul nopții. Ard deșeuri de plastic pe o suprafață de 300 mp.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

**A.B.A. Prut-Bârlad**

Județul Vaslui

Se mențin prevederile „Planului de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Solești.

Judetul Iasi

Se mentine situatia de restrictii in alimentarea cu apa pentru piscicultura la folosintele:

S.C. PISCICOLA S.RL. Iasi, S.C. Noralex S.A. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei II de aplicare a restrictiilor.

**DIRECȚIA COMUNICARE**